egyptisk
Store norske leksikon,Historie,Verdens historie og samtidshistorie,Afrika,Det gamle Egypt
Egyptisk eller gammelegyptisk er et utdødd språk som ble snakket og skrevet i Det gamle Egypt før det fra 700-tallet evt. ble fortrengt av arabisk. Det tilhører den afroasiatiske språkfamilien og er i slekt med språk som nå snakkes i Nord- og Øst-Afrika, blant annet berber- og tsjadspråk, og semittiske språk i Midtøsten, blant annet arabisk og hebraisk. Vi kjenner det egyptiske språkets historie og utvikling fordi egypterne skrev ned sine tekster i forskjellige skrifttyper og på ulike materialer.
Historikk Utviklingen av det gammelegyptiske språket kan inndeles i seks stadier: Proto-egyptisk i Den predynastiske tid og Den arkaiske tid (ca. 4000–2900 fvt.). Ingen skrevne dokumenter fra denne tiden er til nå blitt funnet. Gammelegyptisk utviklet seg fra det gamle riket (cirka 2543–2120 fvt.) til slutten av første overgangsperiode (cirka 2118–1980 fvt.). Gammelegyptisk er belagt som skriftspråk. Mellomegyptisk fra det midtre riket (cirka 1980–1760 fvt.) til slutten av andre overgangsperiode (cirka 1759–1550 fvt.). Senegyptisk fra det nye riket (cirka 1550–1069 fvt.) til 26. dynasti (664–525 fvt.).  Demotisk var tale- og skriftspråk i tiden fra 500-tallet fvt. til cirka 450 evt.  Koptisk regnes som den siste fasen i det egyptiske språkets utvikling. Det ble brukt fra cirka 100 fvt. og var talespråk frem til 900-tallet evt. I Sør-Egypt overlevde det frem til 1600-tallet blant noen kristne familier. Koptisk ble fra midten av 700-tallet evt. fortrengt av arabisk som landets språk. I dag brukes koptisk bare som kirkespråk for kopterne. Skrift Fra og med det gamle riket (cirka 2543–2120 fvt.) skrev egypterne språket sitt både med hieroglyfer og såkalt hieratisk skrift. Disse to skrifttypene var i bruk på samme tid, men ble brukt til ulike formål. Hieroglyfene ble først og fremst brukt på monumenter, mens hieratisk skrift, som består av forenklede hieroglyfer, ble brukt som kursiv skrift på papyrus. Mens de monumentale hieroglyfene ble malt eller hugget i stein og ikke trengte noen spesiell skriveretning, krevde den håndskrevne hieratisken en fastere form. Hieratisk skrives konsekvent fra høyre mot venstre, som andre semittiske språk. I tiden cirka 600 fvt.–400 evt. ble det brukt en forenklet form av hieratisk skrift, såkalt demotisk skrift. Fra 100-tallet fvt. gikk egypterne over til å bruke koptisk.De gamle egyptere betraktet mellomegyptisk som den klassiske formen av språket sitt som de brukte også i senere perioder for å skrive kongelige og religiøse tekster. Fra å være et syntetisk språk med suffikser som bøyes i kjønn, tall og kasus for substantiver og adjektiver, utviklet språket seg i analytisk retning med mer nyansert og rikere syntaks i tillegg til utvidet vokabular. I likhet med de semittiske verbene uttrykte egyptiske verber aspekter, det vil si avsluttet handling (perfektiv) og kontinuerlig eller gjentatt handling (imperfektiv). Les mer i Store norske leksikon litteratur i Det gamle Egypt språk og litteratur i Det gamle Egypt Det gamle Egypt